Med et prisskilt på 8,5 millioner kr. er den fynske herregård den billigste af sin slags, der er til salg lige nu.
Jerstrup Herregård er netop sat til salg med en kvm-pris på 12.000 kr. Det skriver boligmediet Boliga.dk.
Herregårdens hovedbygning har mere end 300 år på bagen, men Jerstrups historie går helt tilbage til 1300-tallet. Mange af de originale detaljer ses stadig i den fredede ejendom, som ifølge salgsmaterialet hos liebhavermægleren Pernille Sams er blevet gennemgående restaureret for få år siden.
I dag tæller Jerstrup 700 kvm med intet mindre end 22 værelser. Udenfor omkranses den trelængede bindingsværksgård af en voldgrav og så følger der desuden 36.400 kvm jord med.
Kalundborg: et vækstcenter for enden af Kattegatforbindelsen. Konferencen afholdes den 6. september 2022.
Herregården har et prisskilt på 8,5 millioner kr., hvilket giver en forholdsvis beskeden udbudspris, hvis man sammenligner den med nogle af de andre herregårde, der er til salg lige nu; Jestrup Herregård er nemlig ifølge Boliga.dk den billigste på det offentlige boligmarked.
Det næstbilligste herregårdsudbud ligger udenfor Brønderslev i Nordjylland, hvor en mere end 200 år gammel herregård; Gammel Hammelmose, er til salg for 10,7 millioner kr.
Med i det udbud følger knap 600 kvm bolig, 73.700 kvm jord og endnu en voldgrav.
Ifølge Boligas oplysninger er der i øjeblikket yderligere 6 ejendomme til salg, som mæglerne betegner som herregårde eller godser. Det dyreste af udbuddene er Nakkebølle Gods nær Faaborg, der kom til salg i 2019. I dag lyder prisen på godset på 80 millioner kr.